Il Tribunâl european pai dirits umans i à dât tuart ai ricors presentâts di Batasuna e di chês altris formazions de çampe indipendentiste basche cuintri dai proviodiments decidûts intal stât spagnûl par metilis fûr leç. In pratiche, la session strente dal Tribunâl, e à calcolât plui impuartante la “difese de sigurece publiche” che no il dirit ae libertât di espression e di associazion. Une decision, cheste, che e ribalte ce che il Tribunâl al veve decidût par proviodiments similârs decidûts dai guviers turcs cuintri des formazions politichis curdis. Pai rapresentants de çampe indipendentiste basche si trate di une sconfite pesante, ancje se cumò a varan di decidi se puartâ la cuestion denant de session slargjade dal Tribunâl che, par solit, e mostre posizions plui garantistis di chê strente. La gnove e je stade cjapade in maniere negative ancje di altris formazions politichis baschis, tant che Aralar, Eusko Alkartasuna, Alkarbide e Ezker Batua, e no dome, come tal câs di ERC, che le calcolin di pas indaûr inte difese des libertâts civîls. La decision dal Tribunâl e je stade saludade cun entusiasim dai partîts spagnoliscj, a tacâ di socialiscj (PSOE) e popolârs (PP).
Font: Gara, 01-02/07/09; Deia, 01/07/09
fur_Latn cat_Latn